Missatge: Els científics aconsegueixen seqüenciar el genoma d'un mamut Els científics han aconseguit, per primera vegada, seqüenciar el genoma d'una espècie extingida, segons publica la revista "Nature". Es tracta d'un tipus de mamut que va desaparèixer fa 10.000 anys. La reconstrucció del 80% del codi genètic d'aquesta espècie s'ha fet a partir de les mostres conservades a les glaceres i dels pèls d'altres tipus de mamut. Segons els autors de l'estudi, de la Universitat de Pennsilvània, la investigació pot ajudar a aclarir les causes de l'extinció d'alguns animals. A més, en el futur, es podrien clonar espècies ja desaparegudes. Fins ara, les seqüències genètiques reconstruïdes dels animals extingits eren petites i se centraven en l'ADN mitocondrial, perquè el material genètic estava malmès o fragmentat. Aquesta vegada, al contrari, a partir de les mostres d'ADN extretes del pèl de diverses espècies de mamut s'ha pogut reconstruir el 80% del genoma del mamut llanut. Actualment, les tècniques per "ressucitar" un mamut a partir de les seves bases genètiques són insuficients, però la revista "Nature", que publica aquest treball, no descarta que arribi un dia en què la tecnologia retorni la vida a aquests animals.     Extret de: http://www.3cat24.cat/noticia/334373/societat/Els-cientifics-aconsegueixen-sequenciar-el-genoma-dun-mamut   En l'enllaç a la notícia de la web del 3/24 hi ha un vídeo on expliquen alguna cosa més, com la vaga idea que es té sobre com reproduir el mamut.

Resposta: Tinc una pregunta sobre el que he pogut llegir d'aquesta mateixa notícia en La Vanguàrdia, i és que es deia, si no recordo malament, que es pretenia inserir el DNA del mamut en un zigot d'elefanta. Posem per cas que el mamut i l'elefant tenen 50 cromosomes. Per introduir el DNA del mamut en el zigot de l'elefanta s'hauria de fer només amb 25 cromosomes (que representa que és el nombre de cromosomes que té el gàmeta). Llavors què es fa, una recombinació genètica dels 50 cromosomes del mamut per tal de tenir-ne 25 i introduir-los en el zigot de l'elefanta o hi ha algun altre mitjà?